Date: 1525
Issuing place: Tallinn
Country: Viro
Language: saksa
Document type: Kaupungit, Kirjeet

Vnsen fruntlicken groth vnd wes wy leues vnd gudes vormogen stedes beuorn. Erbar vnd wolduchtige bosunder holden gude frunth vnd naber. Eth hebben vns vnser burger vnd coplude swarmodigen klagens tho erkennen gegeuen wo schipper Hans Heidebreker mit eynen schepe vnd ynwesenden copmans guderen, als he van Danczijck hir na Reuel dar mede gelopen, durch Godes vnwedder vnd swaren storm ijn de swedischen scheren gedreuen vnd darsuluigest ym Kasterholmischen gebede tho Jureme gebleuen is, worsuluigest van dem gemelten schippere mit sinen ingehatten volcke ock vormiddelst hulpe vnd thodaeth der vp dem lande gewesenen buren vmbe eyn reddelick wolbotaleth berchgelt ethliche copmans gudere an lacken, hoppen vnd anderen ware geborgen vnd de yn ethlicke dar thor stede ouergekamene schepe vnd schuten wedder geschepeth vnd hir na Reuel gefrachteth wesen sollen. Als nun desulueste van dar affgelopen vnd etlicke weke sehes van dar gekamen, js ssodannen schuten ilendes nageiageth vnd den dar vp gewesenen schipuolcke vnd buren ynt aller ernstlichste bie vorlust eres liues, gudes vnd aller wolfarth geboden ane alle vnderlaeth weddewmb tho wenden vnd de geladene guder strax na Abow tho bringen. Hir en bauen sollen ock ethlicker hovetlude dener yn der berginghe szodanne guder ser vnmilde vnd [mit] wreuel tegen vorberorten schipper vnd copman sick gestelleth hebben jn deme se sick ane alle medelidinghe vnd barmherticheit vnderstanden den schipper vnd sinen volcke tho vorbedende nene van eren gudern mer alsse se bouorn geborgen hedden vth dem gesunckenen schepe tho reddende, vth vorvolgenen moede sprekende, se al rede genoch geborgen hedden, eth ander sollen se en bergen vnd beholden laeten, dar bie desuluesten denere, zo wie borichtet sijn, nycht anders gehath vnd dencken hebben laeten alsze aff zodane gudere dorch vorwerckinghe vnd vndath wo roefgudere vorborcth vnd an ere herschop vnd se forfallen weren, der wegen eyn ider van enn tegen der schippers vnd copmans willen vnd volbortth sunderlick vthgestimmeth wes eijn idern herschop dar van hebben mocthe vnd solde, sodoch de schipper mit sinen volcke zodane gudere tho uorlaten nicht mechtich vnd desuluesten anders nergen als hir tho Reuel gefrachteth sijn; vnd na deme wy ynn sulcken gehorden schaden, vorderue vnd wemode der vnsen vnd des boschedigeden copmans vmbe schrifftlicke vordering ene an juwe erbarcheith angelangeth werden, js des wegen vp dersuluesten temlick irsoken vnse gancz fruntlick thouorsichtighe bede, juwe erbarcheit yn gudige betrachtinghe nemen wille sodane vthgestandene liues vnd gudes vare schaden vnd vngefal, dar mit de vnser vnd gedachten coplude durch Gades elemente vnd vnwedder schwarlicken genoch gestraffet syn, vnd demsuluesten gestranden schipper vnd sinen volcke thosamet dissen gegenwardigen beiden breftogeren vth christlichen vorplicht vnd medelidinge gunstighe hulpe vnd vordering, de vorbleuene gudere to des copmans besten tho bergen ock de vnderslagene vththosporen vnd yn ere boholth wedder tho irlangen vnd tho bringen. bowiszen vnd irtegen, dath desuluesten vmbe eyn temelick berchgelt ane ijmaandes hinder alle vnd iszlicke gebergene gudere vnd de nach geborgen werden mogen ouer al, wor men de ouerkamen kan, wedder krigen vnd na erem willen hir her na Reuel, dar se hen gefrachteth sijn, mit den ersten schepen vnd bringen mogen. Bidden ock den gelicken van jwer erbarheit nicht alleyne szodant yn erem sunder ock yn den andern gebeden tho vorschaffen, dath sick de buren der gestranden guder nicht bokummeren, sunder de oueral dem copmanne vmbe eyn temelick berchgelt thon handen stelle vnd volgen laten. Wor ijnne juwe erbarheit eren mochlicken vlith alszo wil bowaren alsze juwe erbarcheit en vnd den eren hir tho gescheende bogereth.